b'\n_START_ARTICLE_\nVr\xc5\xa1aj\n_START_PARAGRAPH_\nVr\xc5\xa1aj je kup grobo zrnatega materiala (proda ali peska) na mestih, kjer reka izstopi iz ozke gorske struge v \xc5\xa1ir\xc5\xa1o, ki poteka po dolini. Vr\xc5\xa1aj je kopaste oblike in nastane zaradi naglega zmanj\xc5\xa1anja hitrosti toka in posledi\xc4\x8dno zaradi manj\xc5\xa1e transportne mo\xc4\x8di vode._NEWLINE_Pogosto velike reke, ki po\xc4\x8dasi te\xc4\x8dejo po \xc5\xa1ir\xc5\xa1ih dolinah, ne morejo valiti velikih blokov, kakr\xc5\xa1ne prina\xc5\xa1ajo hudourniki. Taki bloki zato ob vstopu v dolino obti\xc4\x8dijo in z nasipavanjem ustvarijo vr\xc5\xa1aj, ki s \xc4\x8dasom lahko preusmeri tok reke v eno ali ve\xc4\x8d novih strug._NEWLINE_Zaradi prhke in rodovitne nane\xc5\xa1ene prsti se je \xc4\x8dlovek \xc5\xbee v davnini rad naseljeval na vr\xc5\xa1ajih, \xc4\x8deprav je gradnja na hudourni\xc5\xa1kih vr\xc5\xa1ajih lahko zelo nevarna, prav zaradi pogostega menjavanja strug. Pri vr\xc5\xa1ajih, ki nastanejo pod mostovi, lahko odprtine (razponi) postanejo \xc5\xa1\xc4\x8dasoma zaradi nasipavanja premajhne, tako da se visoke vode prelijejo preko cesti\xc5\xa1\xc4\x8da. Prav tako lahko hudournik prekine cesto ali \xc5\xbeeleznico, \xc4\x8de spremeni strugo v zgornjem delu vr\xc5\xa1aja in za\xc4\x8dne te\xc4\x8di v popolnoma novi smeri.'